Document ID: 32006D0434

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 23ης Ιουνίου 2006 για τον καθορισμό της κοινοτικής χρηματοδοτικής συνδρομής στις δαπάνες στο πλαίσιο των έκτακτων μέτρων που ελήφθησαν για την καταπολέμηση της κλασικής πανώλους των χοίρων στο Λουξεμβούργο το 2002 [κοινοποιηθείσα υπό τον αριθμό Ε(2006) 2410] (Το κείμενο στη γαλλική γλώσσα είναι το μόνο αυθεντικό) (2006/434/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3, Εκτιμώντας τα ακόλουθα: (1) Το 2002 εκδηλώθηκαν στο Λουξεμβούργο κρούσματα κλασικής πανώλους των χοίρων. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο. (2) Προκειμένου να αποτραπεί η εξάπλωση της νόσου και να διευκολυνθεί η εκρίζωσή της το συντομότερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε το εν λόγω κράτος μέλος για την εφαρμογή των έκτακτων μέτρων καταπολέμησης της νόσου, όπως προβλέπεται στην απόφαση 90/424/ΕΟΚ. (3) Δυνάμει της απόφασης 2003/491/ΕΚ της Επιτροπής, της 3ης Ιουλίου 2003, για τη χρηματοδοτική συνδρομή της Κοινότητας στο πλαίσιο της εξάλειψης της κλασικής πανώλους των χοίρων στο Λουξεμβούργο το 2002 (2), χορηγήθηκε στο Λουξεμβούργο χρηματοδοτική συνδρομή από την Κοινότητα για την κάλυψη των δαπανών που πραγματοποιήθηκαν για την εφαρμογή έκτακτων μέτρων καταπολέμησης της κλασικής πανώλους των χοίρων το 2002. (4) Σύμφωνα με την απόφαση αυτή, καταβλήθηκε μια πρώτη δόση ύψους 500 000 ευρώ. (5) Σύμφωνα με την ίδια απόφαση, το υπόλοιπο της χρηματοδοτικής συνδρομής της Κοινότητας θα καθοριστεί με βάση την αίτηση αποζημίωσης που υποβλήθηκε από το Λουξεμβούργο στις 17 Ιουλίου 2003, τα παραστατικά για τα ποσά που αναφέρονται στην αίτηση και τα αποτελέσματα των επιτόπιων ελέγχων της Επιτροπής. Το ποσό που δηλώθηκε στην αίτηση αποζημίωσης που υπέβαλε το Λουξεμβούργο ήταν 3 253 235 ευρώ. Η κοινοτική χρηματοδοτική συνδρομή δεν μπορεί να υπερβαίνει το 50 % του συνόλου των επιλέξιμων δαπανών. (6) Λαμβάνοντας υπόψη τα ανωτέρω, πρέπει τώρα να καθοριστεί το συνολικό ποσό της κοινοτικής χρηματοδοτικής συνδρομής για τις επιλέξιμες δαπάνες που συνδέονται με την εκρίζωση της κλασικής πανώλους των χοίρων στο Λουξεμβούργο το 2002. (7) Με βάση τα αποτελέσματα των ελέγχων που διενεργήθηκαν από την Επιτροπή όσον αφορά την τήρηση των κοινοτικών κανόνων στον κτηνιατρικό τομέα και των όρων χορήγησης κοινοτικής χρηματοδοτικής ενίσχυσης, το συνολικό ποσό των δαπανών που υποβλήθηκε δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή. (8) Οι παρατηρήσεις της Επιτροπής και η μέθοδος υπολογισμού των επιλέξιμων δαπανών ανακοινώθηκαν στο Λουξεμβούργο με επιστολή της 4ης Νοεμβρίου 2005. (9) Τα τελικά συμπεράσματα της Επιτροπής, στα οποία ελήφθησαν υπόψη οι συμπληρωματικές πληροφορίες που έστειλε το Λουξεμβούργο στην Επιτροπή στις 15 Δεκεμβρίου 2005, διαβιβάστηκαν στο Λουξεμβούργο στις 18 Ιανουαρίου 2006. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συνολική κοινοτική χρηματοδοτική συνδρομή για την κάλυψη των δαπανών που συνδέονται με την εκρίζωση της κλασικής πανώλους των χοίρων στο Λουξεμβούργο το 2002 σύμφωνα με την απόφαση 2003/491/ΕΚ καθορίζεται σε 1 589 734 ευρώ. Δεδομένου ότι έχει ήδη καταβληθεί μια πρώτη δόση ύψους 500 000 ευρώ σύμφωνα με την απόφαση 2003/491/ΕΚ, το υπόλοιπο ποσό που πρέπει να καταβληθεί στο Λουξεμβούργο είναι 1 089 734 ευρώ. Άρθρο 2 Η παρούσα απόφαση απευθύνεται στο Μεγάλο Δουκάτο του Λουξεμβούργου. Βρυξέλλες, 23 Ιουνίου 2006.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 5283
2479
122
2106
4590
913
4845
1005
2477
2200
1707
5877

EuroVoc IDs (Expanded): 5283
2479
122
2106
4590
913
4845
1005
2477
2200
1707
5877

Dataset Source: meu

Split: train